text: Tous jours ert netement gardée
   Cele chambre, et bien arréée,
   Là où Clarmondine gisoit.
   En cele chambre vinrent droit
   Meniadus et la royne
   Par devant le lit Clarmondine.
   Cléomadès après venoit ;
   Et, quant Clarmondine le voit,
   Erranment l'a reconneü
   Si tost que ele l'ot veü.
   Lors ot ele si grant paour
   De muer samblant et colour.
   Qu'ele ne sot que devenir.
   De joie commence à fremir
   Et de paour prist à trambler ;
   En son cuer prist Dieu à loer
   De ce qu'ele voit devant li
   Celui qu'ele peramoit si,
   Que comparison ne sai metre :
   Pour ce ne m'en quier entremetre.
  